Komisijos reglamentas (EB) Nr. 1225/1999
1999 m. gegužės 27 d.
dėl draudimo paslaugų statistikos rodiklių apibrėžimų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos reglamentą (EB, Euratomas) Nr. 58/97 dėl verslo struktūros statistikos [1] su paskutiniais pakeitimais, padarytais Reglamentu (EB, Euratomas) Nr. 410/98 [2], ypač į jo 12 straipsnio iii punktą,
(1) kadangi Tarybos reglamentas (EB, Euratomas) Nr. 58/97 nustatė Bendrijos statistinių duomenų apie Bendrijos draudimo sektoriaus struktūrą, veiklą, veiklos rezultatus ir konkurencingumą bendrą teikimo sistemą;
(2) kadangi būtina patvirtinti tam tikrus draudimo paslaugų statistikos rodiklių apibrėžimus;
(3) kadangi šiame reglamente nustatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB, Euratomas) Nr. 58/97 4 straipsnyje minimi rodikliai apibrėžiami šio reglamento priede.
2. Šiuose apibrėžimuose, pateikiant nuorodas į bendrovių ataskaitas, vartojami Tarybos direktyvos 91/674/EEB [3] dėl draudimo įmonių metinių ir konsoliduotų ataskaitų 6 straipsnyje (balansas), 34 straipsnyje (pelno (nuostolio) ataskaita) arba 63 straipsnyje (paaiškinamasis raštas) nurodyti pozicijų pavadinimai.
2 straipsnis
1. Valstybės narės taiko šiuos apibrėžimus pateikdamos Reglamento (EB, Euratomas) Nr. 58/97 5 priedo 4 skirsnio 3 dalyje išvardytus A sąrašo rodiklius dėl 1999 ataskaitinių ir vėlesnių metų, ir minėto reglamento 5 priedo 4 skirsnio 4 dalyje išvardytus B sąrašo rodiklius dėl 2003 ataskaitinių ir vėlesnių metų.
2. Valstybės narės taip pat taiko šiuos apibrėžimus pateikdamos A sąrašo rodiklius dėl 1996, 1997 ir 1998 ataskaitinių metų, jeigu tai atitinka galiojančią nacionalinę praktiką, ir B sąrašo rodiklius dėl 2000, 2001 ir 2002 ataskaitinių metų, jeigu tai atitinka galiojančią nacionalinę praktiką.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gegužės 27 d.